ועדת הכספים, כנסת 17, פרוטוקול מספר 750, 2008-03-05 09:55

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: 1.

סטס מיסז'ניקוב: בקשה לדיון בנושא סל התרופות של חבר הכנסת ראובן ריבלין

ראובן ריבלין: אדוני היושב-ראש, אני מבקש לזמן דיון מיידי ודחוף, אפילו אם אפשר עוד היום או ביום ראשון או שני, לנושא סל התרופות.

ראובן ריבלין: אתמול התקיים דיון בוועדה לביקורת המדינה ושם התברר בצורה חד-משמעית שהוועדה היחידה שמוסמכת לדון בנושא היא ועדת הכספים.

ראובן ריבלין: ראובן קוגן ממשרד האוצר, כאשר נדרש להסביר מדוע הופחת מסל התרופות השנה סכום של 70 מיליון שקלים, הסביר זאת בכך שהתרופות יאושרו רק לאחר חודש מרץ ולכן שלושת החודשים שהן לא אושרו, מבטלים את חיוב המדינה באותו סכום שאנחנו הגענו אליו חלקי החודשים שלא הופעלו.

ראובן ריבלין: אמר ראובן קוגן בשם האוצר ובשם משרד הבריאות שעניין זה נתון לוועדת הכספים.

ראובן ריבלין: אם ועדת הכספים תורה אחרת, כמובן שישלימו את הסכום הכללי השנה ויפרסו אותו גם לחודשים שנותרו ולא יפחיתו מהחודשים שעברו.

ראובן ריבלין: אני חושב שההיגיון בהחלטה שלנו, כאשר אנחנו הסכמנו לביטול השב"ן והוספנו 150 מיליון שקלים היה שהדבר יוסף בסל התרופות ואם יהיה כסף, יוכלו להוסיף תרופות ככל האפשר.

ראובן ריבלין: אתמול נוצר מצב בוועדה לביקורת המדינה, שלא הייתה בקיאה בהסדרים ובאחד חלקי של החודשים לגביהם אנחנו מממנים את סל התרופות, שוועדת הכספים, הממונה, האחראית, המלווה והקובעת, מוותרת על 60 מיליון שקלים.

ראובן ריבלין: אני מבקש לזמן את ראובן קוגן, לזמן את האנשים הנוגעים בדבר במשרד הבריאות, על מנת לברר את העניין הזה.

ראובן ריבלין: אם אכן הדבר תלוי בנו – וחבר הכנסת אורון הביא למציאת הפתרון ואישורו – רוח הדברים היה שסל הבריאות יתוגבר ואנחנו נוכל להוסיף תרופות.

ראובן ריבלין: הפחתת ה-60 מיליון שקלים היא לא על דעתנו והוועדה לביקורת המדינה הבינה אתמול שהיא הכניסה אותנו לאיזושהי מצוקה ושיכול להיות שמבחינה טכנית ומבחינת ההגיון של תקציב המדינה יש איזשהו הגיון בהפחתה לחודשיים בהם הסל עדיין לא אושר.

ראובן ריבלין: אם מדובר בתקציב שנתי, ואכן חוק ההסדרים בנושא דיבר על חוק התקציב, ואם אכן אומר ראובן קוגן בשנת 2008 שהדבר תלוי בוועדת הכספים, ועדת הכספים מיד תיתן לו את האישור שה-70 מיליון שקלים יתפרסו כך שיגדילו את סל התרופות.

ראובן ריבלין: אני מפקפק בסדר העובדות וביכולת, אבל אם כך הדבר וכך נאמר אתמול על ידי משרד הבריאות והממונה על התקציבים, ולכן אני מבקש מיד לקיים דיון בנושא.

ניסן סלומינסקי: אולי לאחר מכן תצטרך להוסיף יותר.

ראובן ריבלין: גם על עניין זה נדון.

ראובן ריבלין: אני לא רוצה שיכוונו יד מאשימה כלפי ועדת הכספים כאילו היא מסכימה להפחתת סל הבריאות השנה מהטעם שבמקום 450 מיליון, השנה נותרו רק 370 מיליון שקלים.

ראובן ריבלין: אנחנו צריכים לברר את העניין הזה.

ראובן ריבלין: בקשתי היא גם על דעת חיים אורון.

ראובן ריבלין: ודאי שאנחנו צריכים לברר זאת.

סטס מיסז'ניקוב: אנחנו נשים את זה על סדר היום בשבוע הבא, ביום שני.

סטס מיסז'ניקוב: תודה.

סטס מיסז'ניקוב: 2.

סטס מיסז'ניקוב: הצעת חוק המכר (דירות) (הבטחת השקעה של רוכשי דירות) (תיקון מס' 4) (אחריות המוכר והבנק ומינוי ממונה), התשס"ח-2007 הצעתם של חברי הכנסת ראובן ריבלין וסטס מיסז'ניקוב הצעת חוק המכס (דירות) (הבטחת השקעות של רוכשי דירות) (תיקון מס' 5), התשס"ח-2007

סטס מיסז'ניקוב: קיבלנו מסמך ממרכז המחקר והמידע של הכנסת.

סטס מיסז'ניקוב: אני מבקש מעמי צדיק לומר לנו מה העלתה בדיקת מרכז המחקר והמידע לגבי הצעת החוק שלנו, האם היא תקציבית או לא תקציבית.

עמי צדיק: דיברנו עם מנהלת מערכות מידע במשרד השיכון, מי שהכינה את האומדן לגבי הקמת מערכת המידע, ויש כאן שתי הצעות שונות כאשר הצעה אחת היא הצעה חד-פעמית להקים את מערכת המידע ואחרי כן הוצאה שוטפת של האנשים, הוצאות מחשוב לכמה שנים וכולי.

עמי צדיק: אם לוקחים את ההוצאה החד-פעמית ומחלקים אותה על פני כמה שנים בשיטת BOT או כל מיני שיטות, כמו ליסינג, סך ההוצאה הכוללת היא בערך 3 מיליון שקלים פלוס-מינוס.

סטס מיסז'ניקוב: ועדת הכספים קובעת שאנחנו הולכים לפי הבדיקה שעשה מרכז המחקר והמידע של הכנסת, שזאת פחות או יותר אותה בדיקה שנעשתה גם על ידכם לקראת קריאה ראשונה.

סטס מיסז'ניקוב: לכן אנחנו מעבירים את ההצעה למליאת הכנסת וקובעים שהצעת החוק הזאת היא לא תקציבית.

שגית אפיק: אני מבינה שחברי הכנסת המציעים הסכימו שנוסח הערבות הבנקאית יאמר על ידי שר הבינוי והשיכון בהסכמת המפקח.

סטס מיסז'ניקוב: לא בהתייעצות אלא בהסכמת המפקח.

סטס מיסז'ניקוב: בסדר.

שגית אפיק: את מבקשת ממשרד האוצר להשמיט את ההתייעצות עם הממונה על שוק ההון, כך שפוליסת הביטוח תיקבע על ידי שר האוצר.

שגית אפיק: אם כן, יש לנו את שני התיקונים האלה.

ראובן ריבלין: מקובלים עלינו.

ראובן ריבלין: צריך להצביע עליהם.

סטס מיסז'ניקוב: מי בעד העלות התקציבית של הצעת החוק?

סטס מיסז'ניקוב: ה צ ב ע ה אושר פה אחד

ראובן ריבלין: מרכז המידע והמחקר של הכנסת קבע זאת בצורה אובייקטיבית ביותר.

סטס מיסז'ניקוב: אנחנו מצביעים על ההצעה ומעבירים אותה למליאה כפי שהיא עם כל התיקונים.

סטס מיסז'ניקוב: ה צ ב ע ה אושר פה אחד

קריאה: התוספת הראשונה, מדרוג, נכנסה?

שגית אפיק: לא בתוספת.

שגית אפיק: מה שדיברנו בישיבה הקודמת.

סטס מיסז'ניקוב: עשינו על זה רביזיה לפני יומיים.

סטס מיסז'ניקוב: תודה.